Predkladacia správa

          Na základe uznesenia Národnej rady Slovenskej republiky  z 2. júla 2001                  č. 1518 minister spravodlivosti Slovenskej republiky predkladá na rokovanie vlády  materiál Návrh – Správa o stave súdnictva.
 
          Správa obsahuje  vyhodnotenie  vývoja nápadu  a vybavovania hlavných súdnych agend v rokoch 1995 – 2000 na súdoch Slovenskej republiky, s dôrazom na prelomový rok 1997, v ktorom  došlo k novému územno - správnemu rozdeleniu  Slovenskej republiky,  čo malo  významný dopad aj na  novú organizáciu súdov.  

          V ďalšej časti Správa poukazuje na personálne obsadenie súdov v rokoch 1995 – 2000 vrátane. Upozorňuje na stúpajúci počet  návrhov na začatie kárnych konaní proti sudcom, ktorí porušili závažným spôsobom svoje povinnosti.  

          Správa poskytuje obraz o krokoch urobených na postupné riešenie  hlavných   problémov na súdoch, ktoré sa nahromadili v minulom  období, avšak chýbali  nástroje na ich efektívne riešenie. 
          
          Medzi hlavné nástroje riešenia problémov  patria predovšetkým legislatívne zmeny. V Správe sa konštatuje ktoré z legislatívnych zmien už boli uskutočnené                a aký je ich prínos pre zlepšenie súčasného stavu súdnictva.  

          Poukazuje na navrhované legislatívne zmeny, ktoré by v blízkej budúcnosti    mali pomôcť riešiť  problémy súdov i na tie, ktoré by mali prejsť legislatívnym procesom.  
             
          V správe sú uvedené aj doterajšie skúsenosti s opatreniami na zlepšenie stavu vybavovania agendy na súdoch. 

           Správa približuje projekt pod názvom  Súdny manažment                               tzv. Švajčiarsky projekt. Ide o pilotný projekt zavedený skúšobne na Okresnom súde v Banskej Bystrici na overenie jeho účinnosti a možností jeho využitia na súdoch Slovenskej republiky. 

          Súčasťou správy je aj zavedenie nového spôsobu hodnotenia výkonu sudcov okresných a krajských súdov (bodové hodnotenie obtiažnosti vykonávaných úkonov).                

         Správa o stave súdnictva dáva obraz o prieťahoch v konaní a opatreniach, ktoré boli prijaté na ich odstránenie vo všetkých hlavných súdnych agendách.   

         V rámci modernizácie súdnictva kladie dôraz na prednostné a intenzívnejšie zavádzanie informačných systémov do súdnictva  a  sprístupnenie informačnej techniky  nielen sudcom, ale aj odborným a administratívnym pracovníkom súdov.                

         Len vyriešenie problémov, ktoré sa na súdoch nahromadili zásadnými systémovými zmenami môže byť pre budúcnosť zárukou fungujúcej justície.